María (Mairi de Jesús)

María (n'ebreu, מרים, Miryām i n'arameu ܡܪܝܡ‎, Maryām), mairi de Jesús de Nazaret, hue una mugel judía de Nazaret de Galilea que, sigún diversus pasagis neotestamentarius pretenecientis al Vangeliu de Mateu, al Vangeliu de Lucas i alos Hechus delos Apóstolis, comu tamién distintus testus apócrifus talis comu el Protovangeliu de Santiagu, vivió entri finalis del siegru I e.C. i meyaus del siegru I d.C. Tamién el Corán (siegru VII), libru sagrau del islam, la presenta comu la mairi de Jesús (Isa), baxu el su nombri árabi مريم, Maryam.

La presencia de María es atestiguá polas prencipalis correúras del cristianismu primitivu que terminarun por hormal el canon bíblicu: primeru, de horma alusiva, nel cristianismu paulinu, i alogu nel cristianismu sinópticu i joánicu, ondi se la considera una pressonalidá qualificá i en más dun sentíu única, partícipi singulal dun momentu clavi dela Estoria de la salvación, la encarnación de Jesucristu,;  i copartícipi de sotrus dos, la crucifissión i muerti de Jesús, i la conhormación dela primera comunidá cristiana oranti enantis dela venía del Espíritu Santu en Pentecostés.

El Vangeliu de Mateu i el Vangeliu de Lucas presentan a María comu una jovin virgin quandu, ena Anunciación, consintió en queal encinta por obra del Espíritu Santu, sin concussu de varón. Por estu, a menúu se la llama la «Virgin María», o simplementi «la Virgen», enas Igresias católica, ortodossa, copta, ena Comunión anglicana i en sotras confesionis cristianas.